[pic] | EIROPAS KOMISIJA | Briselē, 9.12.2010 COM(2010) 740 galīgā redakcija Ieteikums PADOMES LĒMUMS, ar kuru otro reizi groza Lēmumu 2010/320/ES, kas adresēts Grieķijai, lai pastiprinātu un paplašinātu fiskālo uzraudzību, un ar ko Grieķijai pieprasa veikt budžeta deficīta samazināšanas pasākumus, kurus uzskata par nepieciešamiem, lai novērstu pārmērīgu budžeta deficītu Ieteikums PADOMES LĒMUMS, ar kuru otro reizi groza 2010. gada 10. maija Lēmumu 2010/320/ES, kas adresēts Grieķijai, lai pastiprinātu un paplašinātu fiskālo uzraudzību, un ar ko Grieķijai pieprasa veikt budžeta deficīta samazināšanas pasākumus, kurus uzskata par nepieciešamiem, lai novērstu pārmērīgu budžeta deficītu EIROPAS SAVIENĪBAS PADOME, ņemot vērā Līgumu par Eiropas Savienības darbību (LESD) un jo īpaši tā 126. panta 9. punktu un 136. pantu, ņemot vērā Komisijas ieteikumu, tā kā: 1) Saskaņā ar LESD 136. panta 1. punkta a) apakšpunktu attiecībā uz dalībvalstīm, kuru naudas vienība ir euro, var pieņemt īpašu pasākumus lai stiprinātu to budžeta disciplīnas koordināciju un uzraudzību. 2) Līguma 126. pantā ir noteikts, ka dalībvalstīm ir jāizvairās no pārmērīga valsts budžeta deficīta, un šim nolūkam minētajā pantā ir izklāstīta pārmērīga budžeta deficīta novēršanas procedūra. Stabilitātes un izaugsmes pakts, kura korektīvajā daļā ir noteikta pārmērīga budžeta deficīta novēršanas procedūras īstenošana, kalpo par atbalstu valdības politikai, lai ātrāk atkal sasniegtu stabilu budžeta stāvokli, ņemot vērā ekonomisko situāciju. 3) Padome 2009. gada 27. aprīlī saskaņā ar Eiropas Kopienas dibināšanas līguma 104. panta 6. punktu nolēma, ka Grieķijā ir pārmērīgs budžeta deficīts. 4) Padome 2010. gada 10. maijā pieņēma lēmumu, kas adresēts Grieķijai, saskaņā ar Līguma 126. panta 9. punktu un 136. pantu, lai pastiprinātu un paplašinātu fiskālo uzraudzību, un ar ko Grieķijai pieprasa veikt budžeta deficīta samazināšanas pasākumus, kurus uzskata par nepieciešamiem, lai novērstu pārmērīga budžeta deficīta situāciju vēlākais līdz 2014. gadam (turpmāk — "lēmums")[1]. Padome noteica šādus deficīta novēršanas virzienus: valdības budžeta deficīts 2010. gadā nepārsniedz EUR 18 508 miljonus, 2011. gadā — EUR 17 065 miljonus, 2012. gadā — EUR 14 916 miljonus, 2013. gadā — EUR 11 399 miljonus un 2014. gadā — EUR 6 385 miljonus. 5) Saskaņā ar prognozēm, kas bija pieejamas tajā laikā, kad Padome pieņēma šo lēmumu, bija paredzēts, ka reālais IKP 2010. gadā samazināsies par 4 % un 2011. gadā par 2,5 %, bet ka pēc tam šis rādītājs uzlabosies, pieaugot par 1,1 % 2012. gadā un par 2,1 % 2013. un 2014. gadā. IKP deflators tika paredzēts 1,2 %, -0,5 %, 1,0 %, 0,7 % un 1,0 % attiecīgi no 2010. gada līdz 2104. gadam. Saskaņā ar ekonomikas attīstības prognozēm tagad paredz, ka reālais IKP 2010. gadā samazināsies par 4,25 % un 2011. gadā par 3 % un pēc tam uzlabosies ar pieauguma tempu 2012. gadā par 1,1 % un 2013. un 2014. gadā par 2,1 %. IKP deflatoru tagad paredz 3,0 %, 1,5 %, 0,4 %, 0,8 % un 1,2 % attiecīgi no 2010. gada līdz 2014. gadam. 6) Eurostat apstiprināja Grieķijas valdības budžeta deficīta un parāda statistiku 2010. gada 15. novembrī[2] saskaņā ar Padomes Regulu (EK) Nr. 479/2009[3]. Šajā gadījumā deficīta un parāda dati par 2006.-2009. gadu tika koriģēti augšup. Valdības budžeta deficīta attiecība pret IKP 2009. gadā tika pārskatīta no 13,6 % no IKP uz 15,4 % no IKP, bet parāda attiecība tika pārskatīta no 115,1 % no IKP uz 126,8 % no IKP. 7) Grieķija ir panākusi ievērojamu progresu pasākumu īstenošanā, kas pieprasīti Padomes lēmumā, tostarp valdības budžeta deficīta samazināšanā. Tomēr iepriekš minētā statistikas datu pārskatīšana kopā ar nepilnīgu ieņēmumu iekasēšanu un citām budžeta izpildes problēmām, ieskaitot veicamo maksājumu uzkrāšanos, nozīmē, ka valsts budžeta deficīta griestus 2010. gadam, visticamāk, neievēros. Šī nepilnība būs pilnībā jākompensē 2011. gada laikā. 8) Grieķija 2010. gada 24. novembrī Padomei un Komisijai iesniedza ziņojumu, norādot politikas pasākumus, kas veikti, lai izpildītu lēmuma prasības. Komisija novērtēja ziņojumu un secināja, ka Grieķija apmierinoši pilda lēmuma prasības[4]. 9) Ņemot vērā iepriekš izklāstītos apsvērumus, ir lietderīgi pārskatīt vairākus Padomes lēmuma aspektus, vienlaikus saglabājot to pašu termiņu pārmērīga budžeta deficīta novēršanai un valdības budžeta deficīta un valdības parāda pieauguma nominālā izteiksmē attiecīgām korekcijām, IR PIEŅĒMUSI ŠO LĒMUMU. 1. pants Lēmumu 2010/320/ES groza šādi. 1. 1. panta 3. punkta otro teikumu aizstāj ar šādu teikumu: "3. Pamatojoties uz 2010. gada novembra IKP prognozēm, parāda attiecība pret IKP nedrīkst pārsniegt 143 % 2010. gadā, 153 % 2011. gadā, 157 % 2012. gadā, 158 % 2013. gadā un 156 % 2014. gadā.". 2. Lēmuma 2. panta 3. punkta k) apakšpunktu aizstāj ar šādu apakšpunktu: "k) labāk pārvalda publiskā sektora īpašumu, tādējādi 2011. gadā ietaupot vismaz EUR 1 miljardu un periodā no 2012. līdz 2013. gadam ietaupot vismaz EUR 3 miljardus gadā; ieņēmumus no aktīvu pārdošanas (nekustamā īpašuma un finanšu aktīvu) izmanto, lai samazinātu parādu, un nesamazina fiskālās konsolidācijas centienus, lai panāktu atbilstību budžeta deficīta maksimālajam apjomam, kas noteikts 1. panta 2. punktā;". 3. Lēmuma 2. panta 3. punkta m) apakšpunktu aizstāj ar šādu apakšpunktu: "m) pieņem dekrētu, kas pašvaldībām aizliedz radīt budžeta deficītu vismaz līdz 2014. gadam; samazina pašvaldību budžeta transfertus saskaņā ar plānoto ietaupījumu un kompetences nodošanu;". 4. Lēmuma 2. panta 3. punkta o) apakšpunktu aizstāj ar šādu: "o) īsteno vienotu e-recepšu sistēmu; publicē tirgū esošo zāļu cenu pilnu sarakstu; piemēro neatmaksājamo zāļu sarakstu un bezrecepšu zāļu sarakstu; publicē jaunu atmaksājamo zāļu sarakstu, izmantojot jauno orientējošo cenu sistēmu; no e-receptēm un svītrkodu skenēšanas iegūto informāciju izmanto, lai saņemtu atlaides no farmācijas uzņēmumiem; ievieš uzraudzības mehānismu, kas ļauj katru mēnesi novērtēt izdevumus par zālēm; panāk pacienta līdzdalības maksājuma EUR 5 apmērā izpildi attiecībā uz parastajiem ambulatorajiem pakalpojumiem un līdzdalības maksājumiem par nepamatotas vizītes pieteikumu ārkārtas dienestiem; publicē revidētus slimnīcu un veselības centru grāmatvedības pārskatus; izveido veselības politikas ekspertu neatkarīgu darba grupu, kuras uzdevums ir līdz 2011. gada maija beigām sagatavot sīku ziņojumu par kopējo veselības aprūpes sistēmas reformu, lai uzlabotu veselības aprūpes sistēmas efektivitāti un lietderību;". 5. Lēmuma 2. panta 3. punkta p) apakšpunktu svītro un pievieno šādus apakšpunktus: "q) turpmāk samazina darbības izdevumus par vismaz 5 %, kas ļauj ietaupīt vismaz EUR 100 miljonus; r) turpmāk samazina transfertus, kas valdībai kopumā ļauj ietaupīt vismaz EUR 100 miljonus. Saņēmējas publiskās struktūras nodrošina, lai nenotiek kavēto maksājumu uzkrāšanās, vienlaikus samazinot izdevumus; s) no 2011. gada janvāra ģimenes pabalstus piešķir atkarībā no to materiālā stāvokļa, kas ļauj ietaupīt vismaz EUR 150 miljonus (atskaitot attiecīgās administratīvās izmaksas); t) militārā aprīkojuma iepirkumu (piegādes) samazina vismaz par EUR 500 miljoniem salīdzinājumā ar faktisko 2010. gada līmeni; u) samazina izdevumus par zālēm no sociālās nodrošināšanas fondiem par EUR 900 miljoniem, ņemot vērā zāļu cenu papildu samazinājumu un jaunās iepirkuma procedūras; un no slimnīcām (tai skaitā arī izdevumi par iekārtām) vismaz par EUR 350 miljoniem; v) maina vadību, cenu noteikšanu un algas valsts uzņēmumos, kas ļauj ietaupīt vismaz EUR 800 miljonus; w) pēc 2011. gada 1. oktobra izlīdzina nodokļus mazutam un dīzeļdegvielai, lai novērstu krāpšanu, un 2011. gadā tas ļauj ietaupīt vismaz EUR 600 miljonus (ietekme pilna gada laikā vismaz EUR 900 miljoni), atskaitot īpašus pasākumus mazāk turīgo iedzīvotāju slāņu aizsardzībai; x) palielina samazinātās PVN likmes no 5,5 uz 6,5 % un no 11 uz 13 %, tas ļauj ietaupīt vismaz EUR 880 miljonus; samazina piemērojamo PVN likmi zālēm un viesnīcu pakalpojumiem no 11 uz 6,5 %, šī pasākuma izmaksas nepārsniedz EUR 250 miljonus, atskaitot ietaupījumus sociālās nodrošināšanas fondiem un slimnīcām, ko rada zemākas PVN likmes zālēm. y) pastiprina cīņu pret degvielas kontrabandu (vismaz EUR 190 miljoni); z) palielina tiesvedības nodevu (vismaz EUR 100 miljoni); aa) īsteno rīcības plānu, lai paātrinātu nesamaksāto nodokļu iekasēšanu (vismaz EUR 200 miljoni); bb) paātrina nodokļu sodu iekasēšanu (vismaz EUR 400 miljoni); cc) iekasē ieņēmumus, ko rada jaunā nodokļu strīdu un tiesvedības sistēma (vismaz EUR 300 miljoni); dd) ieņēmumi no tādu telekomunikāciju licenču atjaunošanas, kas drīz beigsies (vismaz EUR 350 miljoni); ee) ieņēmumi no koncesijām (vismaz EUR 250 miljoni); ff) pārstrukturē Atēnu transporta tīkla ( OASA) plānu. Plāna mērķis ir samazināt uzņēmuma darbības zaudējumus un padarīt to ekonomiski dzīvotspējīgu. Plānā ietverti uzņēmuma darbības izdevumu samazinājumi un tarifu paaugstināšana. Nepieciešamās darbības jāīsteno sākot ar 2011. gada janvāri. gg) pieņem tiesību aktu, kas ierobežo darbā pieņemšanu kopumā vispārējās valdības sektorā līdz attiecībai, kas nav lielāka par 1 pieņemtu darbinieku pret 5, kas aiziet pensijā vai tiek atlaisti, bez izņēmumiem pa nozarēm un ieskaitot darbiniekus, kas pārstrukturēšanas ietvaros pārcelti no privātiem uzņēmumiem uz valsts uzņēmumiem. 6. Lēmuma 2. panta 4. punktam pievieno šādus apakšpunktus: "c) apmaksā iepriekšējos gados uzkrātos kavētos maksājumus; d) daudzgadu strukturālās fiskālās konsolidācijas plānā ietver pasākumus ar vismaz 5 % no IKP, tādējādi nodrošinot deficīta mērķus līdz 2014. gadam; e) izstrādā plānu pret nodokļu nemaksāšanu, kurā ietver kvantitatīvus izpildes rādītājus, lai ieņēmumu administrācija būtu atbildīga; pieņem tiesību aktus, ar ko vienkāršo administratīvo nodokļu strīdu un tiesu lietu pārsūdzības procesus un nepieciešamie tiesību akti un procedūras, lai labāk risinātu nodokļu amatpersonu pārkāpumu, korupcijas un slikto rezultātu problēmas, ietverot apsūdzību pienākumu nepildīšanas gadījumos; f) sīki izstrādā rīcības plānu ar grafiku, lai pabeigtu un īstenotu vienkāršoto atalgojuma sistēmu; g) uzlabo slimnīcu uzskaites un norēķinu sistēmas šādi: pabeidz divkāršā ieraksta uzkrājumu principa grāmatvedības sistēmu ieviešanu visās slimnīcās; izmanto vienotu kodēšanas sistēmu un kopīgu medicīniskā aprīkojuma reģistru; medicīniskā aprīkojuma krājumu un plūsmu visās slimnīcās aprēķina, izmantojot vienotu medicīniskā aprīkojuma kodēšanas sistēmu; pacientu līdzdalības maksājumus iekasē visās valsts veselības aprūpes iestādēs; savlaicīgi piestāda rēķinu par ārstēšanu (ne vēlāk kā 2 mēnešu laikā) Grieķijas sociālās nodrošināšanas fondiem, citu dalībvalstu un privātiem veselības apdrošinātājiem, nodrošina, ka vismaz 50 % zāļu apjoma, ko izmanto valsts slimnīcās, līdz 2011. gada beigām ir ģenēriskās zāles un zāles, kam beidzies patenta darbības laiks, nosaka, ka visas valsts slimnīcas obligāti iepērk farmaceitiskos produktus, vadoties pēc to aktīvās vielas. h) lai cīnītos pret izšķērdību un nesaimniecisku darbību valsts uzņēmumos un lai iegūtu fiskālos ietaupījumus vismaz EUR 800 miljonus, Grieķija līdz 2011. gada februāra beigām pieņem tiesību aktu, ar kuru: samazina pamatatlīdzību valsts uzņēmumos vismaz par 10 % uzņēmuma līmenī, ierobežo papildu atlīdzību līdz 10 % no pamatatlīdzības, nosaka bruto izpeļņas maksimālo apjomu EUR 4000 mēnesī (12 maksājumi gadā), palielina pilsētas transporta tarifus vismaz par 30 %; palielina citus tarifus; nosaka pasākumus, ar ko samazina publiskā sektora uzņēmumu darbības izdevumus no 15 līdz 25 %; un pieņem tiesību aktu par Atēnu pilsētas transporta tīkla ( OASA) pārstrukturēšanu; i) rada jaunu tiesisko regulējumu, lai veicinātu reģionālo lidostu koncesijas nolīgumu noslēgšanu; j) izveido neatkarīgu darba grupu izglītības politikas jomā, kuras mērķis ir palielināt valsts izglītības sistēmas efektivitāti (pamatskolas, vidusskolas un augstākā izglītība) un panākt efektīvāku resursu izmantošanu. 7. Lēmuma 2. panta 5. punkta b) apakšpunktu aizstāj ar šādu apakšpunktu: "b) novērtē centrālās administrācijas neatkarīgās funkcionālās pārskatīšanas pirmā posma rezultātus, tostarp rīcības politikas ieteikumus; pabeidz pārskatīt esošās sociālās programmas;"; 8. Lēmuma 2. panta 5. punktam pievieno šādus apakšpunktus: "h) sekmē ģenērisko zāļu izmantošanu, paredzot obligātu e-recepti, ņemot vērā aktīvo vielu;" 9. Lēmuma 2. panta 7. punkta c) apakšpunktu svītro un pievieno šādus apakšpunktus: "d) slimnīcas izmanto uz konkrētiem gadījumiem pamatotu izmaksu aprēķina sistēmu, ko budžeta mērķiem jāizmanto no 2013. gada. e) īsteno valsts pārvaldes centrālā līmeņa funkcionālās pārskatīšanas pirmā posma darbības ieteikumus un pilnībā pārskata esošās sociālās programmas. f) Vienotā Publiskā iepirkuma iestāde uzsāk savu darbību ar nepieciešamajiem resursiem, lai īstenotu savas pilnvaras, mērķus, kompetences un varu, kā noteikts rīcības plānā." 2. pants Šis lēmums stājas spēkā tā paziņošanas dienā. 3. pants Šis lēmums ir adresēts Grieķijas Republikai. Briselē, […] Padomes vārdā — […] priekšsēdētājs [1] Padomes Lēmums 2010/320/ES (OV L 145, 11.6.2010., 6. lpp.). [2] Eurostat ziņu apskats 170/2010, 15.11.2010. [3] OV L 145, 10.6.2009. [4] Komisijas paziņojums COM(2010) …. galīgā redakcija, [9].12.2010.